ระเบียบ ก.ศป. ว่าด้วยการย้ายตุลาการศาลปกครอง พ.ศ. 2545

ระเบียบ ก

ระเบียบ
ก.ศป.
ว่าด้วยการย้ายตุลาการศาลปกครอง
พ.ศ. ๒๕๔๕
----------------

                        โดยที่เป็นการสมควรปรับปรุงหลักเกณฑ์เกี่ยวกับการย้ายตุลาการศาลปกครอง
ให้เหมาะสมและชัดเจนยิ่งขึ้น
                        อาศัยอำนาจตามความในมาตรา
๒๗ แห่งพระราชบัญญัติจัดตั้งศาลปกครอง
และวิธีพิจารณาคดีปกครอง พ.ศ. ๒๕๔๒ ก.ศป.
โดยความเห็นชอบของที่ประชุมใหญ่ตุลาการ
ในศาลปกครองสูงสุด ออกระเบียบไว้  ดังต่อไปนี้

                        ข้อ  ๑ 
ระเบียบนี้เรียกว่า "ระเบียบ ก.ศป. ว่าด้วยการย้ายตุลาการศาลปกครอง 
พ.ศ. ๒๕๔๕"

                        ข้อ  ๒ 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

                        ข้อ  ๓ 
ให้ยกเลิกระเบียบ ก.ศป. ว่าด้วยการย้ายตุลาการศาลปกครอง พ.ศ. 
๒๕๔๔

                        ข้อ  ๔ 
การย้ายประจำปีของตุลาการในศาลปกครองชั้นต้นให้กระทำได้ในกรณี
ดังต่อไปนี้
                        (๑)  กรณีปกติ
ได้แก่การย้ายเพื่อสับเปลี่ยนหมุนเวียนตำแหน่งโดยให้มีผลตั้งแต่
วันที่ ๑ เมษายนของปีนั้น และการย้ายเพื่อแต่งตั้งให้ดำรงตำแหน่งแทนผู้ซึ่งพ้นจากตำแหน่ง
เพราะเหตุตามมาตรา ๒๑ (๓) โดยให้มีผลตั้งแต่วันที่ ๑
ตุลาคมของปีนั้น
                        (๒)  กรณีพิเศษ
ได้แก่การย้ายเพื่อแต่งตั้งให้ไปดำรงตำแหน่งในศาลปกครองใน
ภูมิภาคที่เปิดทำการใหม่
และการย้ายเพื่อแต่งตั้งเพิ่มเติมตามความจำเป็นเพื่อแก้ไขข้อขัดข้อง
ในการย้ายตามข้อนี้

                        ข้อ  ๕ 
การย้ายตุลาการในศาลปกครองชั้นต้นโดยความยินยอมของตุลาการ
ศาลปกครองดังกล่าวไปดำรงตำแหน่งในศาลปกครองชั้นต้นใดที่มิใช่เป็นการเลื่อนตำแหน่ง
ให้สูงขึ้น
ให้พิจารณาตามความเหมาะสมโดยคำนึงถึงลำดับอาวุโสประกอบด้วย
                        ลำดับอาวุโสของตุลาการในศาลปกครองชั้นต้นให้พิจารณาตามลำดับดังนี้
                        (๑)  ตำแหน่งปัจจุบันผู้ใดดำรงตำแหน่งก่อน
                        (๒) 
ถ้าดำรงตำแหน่งปัจจุบันพร้อมกันให้พิจารณาว่าผู้ใดเป็นตุลาการศาล
ปกครองก่อน
                        (๓)  ถ้าพิจารณาตาม (๑) และ (๒) แล้ว
ยังจัดลำดับอาวุโสไม่ได้ ให้ ก.ศป. 
พิจารณาเป็นรายบุคคล

                        ข้อ  ๖ 
การย้ายตุลาการในศาลปกครองชั้นต้นให้ไปดำรงตำแหน่งที่ต่ำกว่าเดิม 
จะกระทำมิได้

                        ข้อ  ๗ 
ตุลาการในศาลปกครองชั้นต้นจะปฏิบัติหน้าที่ในศาลปกครองชั้นต้นใด
ติดต่อกันเกินกว่าสี่ปีมิได้
เว้นแต่จะเป็นการปฏิบัติหน้าที่ในศาลปกครองกลางหรือได้รับความเห็น
ชอบจาก ก.ศป.

                        ข้อ  ๘ 
ตุลาการในศาลปกครองชั้นต้นที่ได้รับการแต่งตั้งให้ไปปฏิบัติหน้าที่ใน
ศาลปกครองในภูมิภาคครั้งแรกจะต้องปฏิบัติหน้าที่ในศาลปกครองนั้นอย่างน้อยสองปีจึงจะ
ได้รับการพิจารณาให้ย้ายไปปฏิบัติหน้าที่ในศาลปกครองชั้นต้นอื่นได้
เว้นแต่จะได้รับความ
เห็นชอบจาก ก.ศป. ให้ย้ายก่อนระยะเวลาดังกล่าว

                        ข้อ
๙  ให้ ก.ศป.
มีอำนาจตีความและวินิจฉัยปัญหาเกี่ยวกับการปฏิบัติตาม
ระเบียบนี้

                        ข้อ
๑๐ ให้ประธานศาลปกครองสูงสุดรักษาการตามระเบียบนี้ และให้มีอำนาจ
ออกประกาศหรือคำสั่งเพื่อปฏิบัติตามระเบียบนี้

                                                       ประกาศ ณ
วันที่ ๔ กันยายน พ.ศ. ๒๕๔๕

อักขราทร จุฬารัตน
                                                                 ประธานศาลปกครองสูงสุด

ประธานกรรมการตุลาการฝ่ายศาลปกครอง

[รก.๒๕๔๕/๘๖ก/๒๘/๕ กันยายน ๒๕๔๕]

                                                                                    ฐาปนี/แก้ไข
                                                                                    ๑
ตุลาคม ๒๕๔๕
                                                                                    A+B(C)